Kako ti je ime, svijete / Otišla je s drugim
"Kako ti je ime, svijete / Otišla je s drugim" treća je singl ploča nekadašnjeg sarajevskog pop rok pjevača Selvera Brdarića. Objavila ga je izdavačka kuća Diskoton 1978. Na A-strani je pjesma "Kako ti je ime, svijete" za koju je tekst napisao pjesnik za djecu Velimir Milošević, a na B-strani je "Otišla je s drugim" za koju je tekst napisao Zvonimir Golob. Muziku za obje pjesme napisao je Faruk Hasanbegović, a aranžmane basist grupe Indeksi Fadil Redžić. Pjevanje Brdarića pratio je Revijski orkestar Radiotelevizije Sarajevo uz dirigentsku palicu Esada Arnautalića. Pjesme su komponirane u stilu šlagera i pop-muzike pogodnim za nastupe na festivalima ove vrste muzike kao i radio i televizijskom emitovanju. Ovo je treći solistički projekt Selvera Brdarića, koji je u to vrijeme nastupao s pop rok grupom COD. Fotografiju i dizajn za omot uradio je Dragan S. Stefanović.